Požega, 04.11.2019.g.

Na temelju članka 29. Statuta Zavoda za hitnu medicinu Požeško-slavonske županije, a u vezi s člankom 34. Zakona o fiskalnoj odgovornosti (NN 111/18) i člankom 7. Uredbe o sastavljanju i predaji Izjave o fiskalnoj odgovornosti (NN 95/19) ravnatelj Zavoda za hitnu medicinu Požeško-slavonske županije g. Fabijan Barišić, dipl. iur. donosi:

PROCEDURU BLAGAJNIČKOG POSLOVANJA U ZAVODU ZA HITNU MEDICINU POŽEŠKO-SLAVONSKE ŽUPANIJE

OPĆE ODREDBE
Članak 1.
Ovom Procedurom uređuje se blagajnički maksimum, organizacija blagajničkog poslovanja Zavoda za hitnu medicinu Požeško-slavonske županije (u daljnjem tekstu: Zavod), poslovne knjige i dokumentacija u blagajničkom poslovanju, uredno i pravovremeno vođenje blagajničkog dnevnika i ostala pitanja važna za blagajničko poslovanje. 
BLAGAJNIČKI MAKSIMUM
Članak 2.
Za potrebe redovnog poslovanja zavoda  utvrđuje se blagajnički maksimum u iznosu od 20.000,00 kuna. 
U smislu stavka 1. ovog članka u svim situacijama u kojima je to propisano i moguće, preporučuje se bezgotovinsko poslovanje putem poslovnog računa Zavoda otvorenog u poslovnoj banci, dok se gotovinska plaćanja i naplate koriste samo u za to uobičajenim situacijama, odnosno ako se za tim ukaže posebna potreba, hitnost i slično. 
Iznos sredstava iznad 20.000,00 kuna odnosno blagajničkog maksimuma koji na kraju radnog dana ostaje u blagajni treba položiti na poslovni račun škole isti dan ili najkasnije drugi radni dan.
EVIDENCIJE O BLAGAJNIČKOM POSLOVANJU
Članak 4.
Blagajničko poslovanje se evidentira preko blagajničkih isprava: 
· blagajničke uplatnice 
· blagajničke isplatnice 
· blagajničkog izvještaja. 
Za svaku pojedinačnu uplatu i isplatu novca iz blagajne izdaje se zasebna numerirana uplatnica odnosno isplatnica koju potpisuju blagajnik te uplatitelj odnosno isplatitelj. 
Članak 5.
Blagajničko poslovanje se evidentira elektronski na računalu. Vođenja blagajničkog poslovanja elektronski mora imati zadovoljavajuću formu (naziv i redni broj isprave, uplaćeni/isplaćeni iznos, datum i mjesto izdavanja isprave, kratak opis poslovne transakcije, potpisi ovlaštenih osoba – blagajnika, uplatitelja/isplatitelja, likvidatora te pečat izdavatelja isprave). 
Za potrebe naplate blagajnik može uz Glavnu blagajnu voditi i pomoćne evidencije. U takvim slučajevima za svaku pojedinačnu uplatu novca izdaje se zasebna numerirana pomoćna uplatnica koju potpisuju blagajnik i uplatitelj. 
Gotovina prikupljena u pomoćnoj blagajni uplaćuje se u blagajnu Zavoda temeljem uplatnice iz Glavne blagajne. 
U privitku uplatnice Glavne blagajne moraju se nalaziti sve pomoćne uplatnice. 
Sve pomoćne uplatnice moraju biti zbrojene i imati u privitku ispis kalkulatora.
ODGOVORNOST ZA BLAGAJNIČKO POSLOVANJE
Članak 7.
Gotovinska novčana sredstva se drže u sefu škole kojim rukuje blagajnik. Lozinku sefa blagajne imaju ravnatelj, rukovoditelj Službe za financije, plan i analizu te blagajnik. 
Ravnatelj će blagajnika imenovati posebnom odlukom. 
Članak 8.
Blagajnik Zavoda je odgovoran za uplate, isplate i stanje gotovine u blagajni. 
Blagajnik je dužan redovito polagati novac na poslovni račun Zavoda te voditi računa o količini primljenog i izdanog novca. 
Polaganje novca na poslovni račun, kao i isplatu gotovine s poslovnog računa Zavoda mogu obavljati i druge osobe kojima osobe iz članka 7. Procedure daju nalog za to. 
Zaprimljenu dokumentaciju blagajnik kontrolira formalno i suštinski, fizičkim brojanjem potvrđuje točnost uplaćene gotovine, ispisuje uplatnicu na ime i svrhu uplate prema priloženoj dokumentaciji s potpisom uplatitelja, ispisuje isplatnicu na ime i svrhu isplate po priloženom računu i obavlja isplatu gotovine s potpisom primatelja tj. osobe kojoj je isplaćena gotovina.
UPLATE I ISPLATE U BLAGAJNI
Članak 9.
U blagajnu Zavoda se evidentiraju sljedeće uplate: 
· podignuta gotovina s poslovnog računa Zavoda 
· ostale uplate u gotovini koje su nastale kao rezultat redovnog poslovanja. 
Članak 10.
Iz blagajne Zavoda evidentiraju se sljedeće isplate: 
· trošak dnevnica
· dar za djecu povodom blagdana sv. Nikole
· ostale isplate u gotovini koje su dozvoljene
Članak 11.
Sve uplate gotovine u blagajnu polažu se na poslovni račun Zavoda, dok se za potrebe isplate gotovina podiže s poslovnog računa Zavoda.
Članak 12.
Isplate koje se evidentiraju u blagajni Zavoda mogu se obavljati samo na osnovu prethodno izdanog dokumenta kojim se dokazuje nastali poslovni događaj (račun, nalog ili drugi relevantan dokument) kojeg svojim potpisom odobrava ravnatelj. 
Isplate predujmova i drugih oblika isplata za koje ne postoji posebna dokumentacija mogu se obavljati temeljem posebne odluke koje u tu svrhu izrađuje blagajnik, a svojim potpisom odobrava ravnatelj. 
Članak 14.
Svaki dokument u vezi s gotovinskom uplatom i isplatom mora biti numeriran i popunjen tako da isključuje mogućnost naknadnog dopisivanja. U iznimnim slučajevima dozvoljeno je napraviti ispravak krivo upisanog podatka na način da se na postojećem dokumentu krivo upisani podatak precrta te upiše ispravan podatak uz potpis osobe koja je napravila ispravak. 
Blagajnička uplatnica se ispostavlja u dva primjerka, jedna se daje uplatitelju, jedna kopija prilaže se u blagajnički izvještaj. 
Blagajnička isplatnica ispostavlja se u jednom primjerku i ta  blagajnička isplatnica prilaže se uz blagajnički izvještaj zajedno s pripadajućom dokumentacijom temeljem koje je izvršena isplata novca iz blagajne.
Članak 15.
Blagajna Zavoda se vodi i zaključuje ovisno o potrebama Zavoda u pravilu jednom mjesečno. Utvrđivanje stvarnog stanja blagajne obavlja se na kraju svakog radnog dana. 
Blagajnik obavezno vodi blagajnički izvještaj u koji unosi podatke o utvrđenom stvarnom stanju i iskazuje eventualni višak ili manjak. Blagajnički izvještaj se kompletira s prilozima i evidentira u Glavnoj knjizi te raspoređuje na konta troškova. 
Blagajnički izvještaj kontrolira i potpisuje Rukovoditelj službe za financije, plan i analizu, odnosno pomoćnik ravnatelja za financije. 
ZAVRŠNE ODREDBE
Članak 16.
Ova Procedura objavit će se na web stranici Zavoda, a stupa na snagu danom donošenja. 

